Folketing
1997-11-13

Og derfor kan vi fra konservativ side også være noget bekymrede for danske virksomheders muligheder for at komme ind i forskellige nye lande. Jeg skal bare henvise til den udvikling, der er i de østeuropæiske lande i øjeblikket. Der ligger et stort erhvervsmæssigt potentiale foran os dér, og jeg synes, det er et problem, hvis danske virksomheder ikke har mulighed for at komme ind dér, fordi de ikke har de samme betingelser som de virksomheder fra andre lande, som de normalt konkurrerer med. Så jeg vil sige, at vi er meget positive over for lovforslaget og mener, at der skal gøres noget ved problemet, men at det skal gennemføres på et mere internationalt plan eller som minimum i EU-regi, og at vi derfor vil opfordre skatteministeren til i hvert fald at tage forslaget med sig, næste gang han skal mødes med kommissæren for beskatning, Mario Monti.